b"\n_START_ARTICLE_\nCan Crusat\n_START_SECTION_\nDescripci\xc3\xb3\n_START_PARAGRAPH_\nEdifici de planta rectangular, bastit de ma\xc3\xa7oneria arrebossada, amb refor\xc3\xa7 de carreu als angles, de planta baixa, pis i golfes i cobert per teulada a quatre vessants. A la fa\xc3\xa7ana principal, que d\xc3\xb3na a la pla\xc3\xa7a de l'esgl\xc3\xa9sia, s'obren una porta dovellada i una finestra a la planta baixa; dos balcons no sortits al pis i quatre finestres a les golfes. \xc3\x89s interessant la porta, de dues dernes desiguals i portella.\n_START_SECTION_\nHist\xc3\xb2ria\n_START_PARAGRAPH_\nCan Crusat \xc3\xa9s un bon exemple de l'arquitectura popular del segle XVII, de la qual hi ha bones mostres en altres edificis de pobles de la comarca. Constitueix, juntament amb algun altre edifici, el nucli antic de Mar\xc3\xa7\xc3\xa0, justament al peu del cam\xc3\xad que menava al castell del poble. Molt poques han estat les modificacions sofertes a trav\xc3\xa9s del temps, exceptuada la remodelaci\xc3\xb3 d'algun balc\xc3\xb3, la qual cosa confereix a la casa, unida a la seva excel\xc2\xb7lent conservaci\xc3\xb3, un valor arquitect\xc3\xb2nic innegable."